ΙΛΙΑΔΑ
Ραψωδία Α 1 – 53: Το Προοίμιο, η ικεσία του Χρύση
1. Δομή της ενότητας.
1η ενότητα: στ. 1-7: Το προοίμιο, η επίκληση της Μούσας. 
2η ενότητα: στ. 8-33: Η ικεσία του Χρύση και η άρνηση του Αγαμέμνονα. 
3η ενότητα: στ. 34-43: Η προσευχή του Χρύση προς τον Απόλλωνα. 
4η ενότητα: στ. 44-53: Ο Απόλλωνας στέλνει λοιμό στο στρατόπεδο των Αχαιών.
2. Προοίμιο – Λειτουργικός ρόλος του προοιμίου

Οι στίχοι 1-7 αποτελούν το προοίμιο της Ιλιάδας, δηλαδή τον πρόλογο, την εισαγωγή του έπους.

Με το προοίμιο ο ποιητής:
· επικαλείται τη Μούσα να τον βοηθήσει στο δύσκολο έργο του
· δηλώνει συνοπτικά το θέμα του έπους: ο θυμός του Αχιλλέα και οι ολέθριες συνέπειές του
· αναφέρει τους βασικούς πρωταγωνιστές του έργου προβάλλοντας τον κεντρικό ήρωα, τον Αχιλλέα
· δίνει μια πρώτη ένδειξη για τον ρόλο των θεών και την ευθύνη των ανθρώπων μέσα στο έπος

3. Κυκλικό σχήμα 
Το προοίμιο ανοίγει (στ.1) και κλείνει (στ. 7) με την αναφορά στον Αχιλλέα. Το σχήμα αυτό ονομάζεται κύκλος και με αυτό ο ποιητής υπογραμμίζει τον πρωταγωνιστικό ρόλο του ήρωα.
4. Ανθρωπομορφισμός των θεών
Οι ομηρικοί θεοί παρουσιάζονται με ανθρώπινες ιδιότητες και συμπεριφορές, όπως φαίνεται και από το παράδειγμα του Απόλλωνα, που οργίστηκε με τον Αγαμέμνονα.
5. Προοικονoμία 
Προοικονομία είναι η αφηγηματική τεχνική με την οποία ο ποιητής προετοιμάζει το ακροατήριο για γεγονότα που θα συμβούν αργότερα.
Στους:
· στ. 2 και 3-4: έχουμε προειδοποίηση για όσα πρόκειται να ακολουθήσουν, ως συνέπεια του θυμού του Αχιλλέα
· στ 22: ο χαρακτηρισμός του Απόλλωνα ως «μακροβόλου τοξευτή» διαγράφει την απειλητική μορφή του θεού-τιμωρού και προοικονομεί, σε συνδυασμό με τον στίχο 14 («στο χρυσό σκήπτρο τυλικτό του Φοίβου το στεφάνι»), την τιμωρία του Αγαμέμνονα.
· 
6. Τυπικά επίθετα 
Τα τυπικά επίθετα είναι στερεότυπα επίθετα που συνοδεύουν σταθερά κάποιο ουσιαστικό αποδίδοντάς του μια γνωστή ιδιότητα. Η χρήση τους συνδέεται άμεσα με την τέχνη των αοιδών και την προφορική σύνθεση και εκτέλεση των επών.
γρήγορα καράβια (στ. 12), γενναιόκαρδοι Αχαιοί (στ. 17), μακροβόλον τοξευτή Απόλλωνα (στ. 22), κοίλα πλοία (στ. 27), ηχερής θαλάσσης (στ. 35), αργυρότοξε (στ. 38)
7. Ο θεσμός της παλλακείας
(στ. 30-32) Οι άντρες, εκτός από τη νόμιμη σύζυγό τους, μπορούσαν να έχουν μία ή περισσότερες γυναίκες που είχαν το ρόλο επίσημης ερωμένης, οι οποίες ονομάζονταν παλλακίδες, και ήταν αιχμάλωτες πολέμου ή αγορασμένες δούλες. Ωστόσο, μόνο τα παιδιά της συζύγου ήταν νόμιμα. 
8. Η ανταποδοτική σχέση ανθρώπων θεών 
(στ. 40-43) Στην προσευχή του ο ιερέας υπενθυμίζει τις προσφορές του προς τον θεό Απόλλωνα και παρουσιάζει το αίτημά του ως ανταπόδοση αυτών των προσφορών. Κατάλοιπα αυτής της αντίληψης υπάρχουν και στον Χριστιανισμό (τα τάματα).
9. Το σχήμα ύβρις, νέμεσις, τίσις 
Στο περιστατικό με τον Χρύση και τη στάση του Αγαμέμνονα απέναντι στον ικέτη-ιερέα του Απόλλωνα έχουμε το σχήμα «ύβρις, νέμεσις, τίσις», που συναντάμε και στην τραγική ποίηση. Ο άνθρωπος διαπράτει ύβρη (αλαζονική συμπεριφορά που ξεπερνά τα ανθρώπινα όρια, το μέτρο). Αυτή με τη σειρά της επισείει τη νέμεση, την οργή των θεών, που έχει αποτέλεσμα την τίση, την τιμωρία δηλαδή του υβριστή.
10. Ο θεσμός της βασιλείας στην Ιλιάδα
Στην Ιλιάδα ο θεσμός της βασιλείας βρίσκεται στην ακμή του. Το συμπέρασμα αυτό το βγάζουμε από τα ακόλουθα στοιχεία:
· Ο Αγαμέμνονας έχει το ρόλο του βασιλιά. 
· Η συνέλευση του στρατού έχει το ρόλο μιας άτυπης συνέλευσης του λαού, που φαίνεται ότι έχει ρόλο συμβουλευτικό, χωρίς ουσιαστικό ρόλο στη λήψη αποφάσεων. 
· Παρά την ομόφωνη απόφαση του στρατεύματος, ο αρχιστράτηγος δεν δεσμεύεται καθόλου από αυτή. Αντίθετα, η απόφαση του αρχιστράτηγου είναι δεσμευτική για όλο το στράτευμα.

